Jacobz, Melville (2001-12)
AFRIKAANSE OPSOMMING: Diskoers oor die menslike wêreld is, sedert Socrates, gestuktureer rondom die aanname dat een siening van 'n gegewe saak beter is as mededingende sienings, en dat argumentasie, indien korrek en sistematies uitgevoer, ten voordeel sal wees van die siening wat gesteun word deur die oormaat van redes en bewyse. As ons hierdie aanname sou laat vaar, sal die stand van sosiaal wetenskaplike ondersoek ingrypend verander. Vir menige kommentator in die sosiale wetenskappe lei die onafwendbare interpretatiewe dimensie van maatskaplike ondersoek, en die standpunt-gebonde aard van interpretasie, tot die gevolgtrekking dat ons enige opvatting van objektiwiteit in die sosiale wetenskappe moet laat vaar. Die kernvraag in hierdie tesis is of hierdie verskuiwing onvermydelik of selfs aanneemlik is. Is dit geldig om objektiwiteit en waarheid saam te snoer? Is objektiwiteit 'n moontlike eienskap van die individuele navorser, of 'n eienskap van die navorsingsproses? Watter impak het die kulturele omgewing van die navorser op die geldigheid van die navorsingsbevindinge? As wetenskap 'n sosiale fenomeen is, is wetenskaplike oortuigings enigsins anders as ander oortuigings? Watter impak het die belange van 'n individuele navorser, of die formele organsiasie van wetenskaplike praktyk, op die geldigheid van bevindings? Watter rol speel mag in die vorming en skepping van kennis? Hierdie is die vrae wat aangespreek word in dié tesis. Die metodologie van Max Weber dien as vertrekpunt, en ooreenkomste tot en afwykings van die sienings van Weber word ondersoek in die werk van Kuhn, die "Edinburgh School", Latour, Foucault, Habermas, sowel as kontemporêre postmoderne en feministiese skrywers. Die analise van hierdie verskeie konsepte en benaderings word nie kronologies aangebied nie, maar eerder as 'n uiteensetting van die bydraes van verskeie kommentators op die gebied van die sosiologie van die wetenskap en van kennis, sowel as die filosofie van wetenskap.
Please refer to this item in SUNScholar by using the following persistent URL: http://hdl.handle.net/10019.1/52376